หน่วยงานภาครัฐ ชมรมคนริมน้ำ ช่วยกำจัดผักตบชวาและวัชพืช ป้องกันน้ำหลากในช่วงฤดูฝน
พลตรี พัชร์ชศักดิ์ ปฏิรูปานนท์ ผู้ช่วยโฆษกประจำรองนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี ในฐานะผู้อำนวยการกองอำนวยการน้ำแห่งชาติ (ผอ.กอนช.) กล่าวขอบคุณเจ้าหน้าที่หน่วยงานของรัฐ ประกอบด้วย กรมชลประทาน กรมเจ้าท่า กรมโยธาธิการและผังเมืองและชมรมคนริมน้ำ ซึ่งเป็นจิตอาสาชุมชน ร่วมกันกำจัดผักตบชวาและวัชพืชในช่วงสัปดาห์ที่ผ่านมาอย่างต่อเนื่องและร่วมมือร่วมใจในการดำเนินกิจกรรมร่วมกับเจ้าหน้าที่ของรัฐด้วยดี สำหรับพื้นที่ที่ได้ดำเนินการกำจัดแล้วและกำลังดำเนินการอยู่ในขณะนี้ อาทิ บริเวณแม่น้ำเจ้าพระยา อำเภอเมืองชัยนาท จังหวัดชัยนาท ,แม่น้ำลพบุรีและคลองพระครู อำเภอบางปะหัน ,แม่น้ำน้อย อำเภอบางบาล จังหวัดพระนครศรีอยุธยา เพื่อแก้ไขปัญหาเร่งด่วน ในการเดินเรือสัญจรทางน้ำ การระบายน้ำและการป้องกันน้ำเน่าเสียจากความหนาแน่นของผักตบชวาและวัชพืชพลเอก ประวิตร ยังได้กำชับเจ้าหน้าที่ทุกหน่วยงาน ที่รับผิดชอบให้เร่งรัดกำจัดผักตบชวา และวัชพืชให้หมดไป เพื่อบรรเทาความเดือดร้อนของประชาชน ที่ดำรงวิถีชีวิตอยู่ริมแม่น้ำลำคลองและต้องใช้การสัญจรทางน้ำ พร้อมขอให้ระมัดระวังอุบัติเหตุจากการปฏิบัติงานและการแพร่ระบาดของโรคโควิด-19 ภายใต้มาตรการของกระทรวงสาธารณสุขอย่างเคร่งครัดและขอบคุณประชาชนที่ให้ความร่วมมือด้วยดีตลอดมา